## Odluka o obustavi isplate sredstava za redovito godišnje financiranje iz državnog proračuna

### NN 68/2014 (4.6.2014.), Odluka o obustavi isplate sredstava za redovito godišnje financiranje iz državnog proračuna

HRVATSKI SABOR

1292

Na temelju članka 41. stavka 4. Zakona o financiranju političkih aktivnosti i izborne promidžbe (»Narodne novine« broj 24/11., 61/11., 27/13., 48/13. – pročišćeni tekst i 2/14. – Odluka Ustavnog suda Republike Hrvatske) i članka 60. Poslovnika Hrvatskoga sabora (»Narodne novine« broj 81/13.), Odbor za Ustav, Poslovnik i politički sustav Hrvatskoga sabora na sjednici održanoj 28. svibnja 2014. godine donio je

ODLUKU

O OBUSTAVI ISPLATE SREDSTAVA ZA REDOVITO GODIŠNJE FINANCIRANJE IZ DRŽAVNOG PRORAČUNA

I.

Obustavlja se isplata sredstava za redovito godišnje financiranje iz državnog proračuna raspoređenih Odlukom ovoga Odbora od 16. prosinca 2013. godine, klasa: 400-06/13-01/10, urbroj: 6521-1-13-01, i to:

– Bošnjačkoj demokratskoj stranci Hrvatske,

– Socijaldemokratskoj partiji Hrvatske,

– Vladimiru Bileku, Hrvatska narodna stranka – liberalni demokrati,

– Veljku Kajtaziju, nezavisnom zastupniku i

– Furiu Radinu, nezavisnom zastupniku.

II.

Obustava isplate iz točke I. ove Odluke traje do dostave godišnjeg financijskog izvještaja, a iznos isplate se umanjuje razmjerno vremenskom razdoblju zakašnjenja dostave.

III.

Zbog zakašnjenja dostave godišnjeg financijskog izvještaja u razdoblju od sedamdeset (70) dana od propisanog roka, Bošnjačkoj demokratskoj stranci Hrvatske iznos isplate iz točke I. ove Odluke umanjuje se za 62.467,83 kuna.

Zbog zakašnjenja dostave godišnjeg financijskog izvještaja u razdoblju od jedanaest (11) dana od propisanog roka, Socijaldemokratskoj partiji Hrvatske iznos isplate iz točke I. ove Odluke umanjuje se za 614.504,95 kuna.

Zbog zakašnjenja dostave godišnjeg financijskog izvještaja u razdoblju od petnaest (15) dana od propisanog roka, Vladimiru Bileku, Hrvatska narodna stranka – liberalni demokrati, iznos isplate iz točke I. ove Odluke umanjuje se za 13.385,96 kuna.

Zbog zakašnjenja dostave godišnjeg financijskog izvještaja u razdoblju od četrnaest (14) dana od propisanog roka, Veljku Kajtaziju, nezavisnom zastupniku, iznos isplate iz točke I. ove Odluke umanjuje se za 12.493,57 kuna.

Zbog zakašnjenja dostave godišnjeg financijskog izvještaja u razdoblju od osamnaest (18) dana od propisanog roka, Furiu Radinu, nezavisnom zastupniku, iznos isplate iz točke I. ove Odluke umanjuje se za 16.063,16 kuna.

IV.

Ova Odluka objavit će se u »Narodnim novinama«, a stupa na snagu danom donošenja.

OBRAZLOŽENJE

Odbor za Ustav, Poslovnik i politički sustav je na sjednici održanoj 16. prosinca 2013. donio Odluku o raspoređivanju sredstava za rad političkih stranaka, nezavisnih zastupnika i zastupnika nacionalnih manjina, klasa: 400-06/13-01/10, urbroj: 6521-1-13-01. Dana 9. svibnja 2014. ovaj Odbor je zaprimio Prijedlog Državnog izbornog povjerenstva Republike Hrvatske o donošenju Odluke o obustavi isplate sredstava za redovito godišnje financiranje iz državnog proračuna, klasa: 402-10/14-02/05, urbroj: 507/20-14-1.

Državno izborno povjerenstvo Republike Hrvatske je u predmetnom Prijedlogu utvrdilo kako Bošnjačka demokratska stranka Hrvatske, Socijaldemokratska partija Hrvatske, Vladimir Bilek, Hrvatska narodna stranka – liberalni demokrati, Veljko Kajtazi, nezavisni zastupnik i Furio Radin, nezavisni zastupnik, nisu ispunili obveze koje proizlaze iz odredbe članka 30. Zakona o financiranju političkih aktivnosti i izborne promidžbe (»Narodne novine« broj 24/11., 61/11., 27/13., 48/13. – pročišćeni tekst i 2/14. – Odluka Ustavnog suda Republike Hrvatske – u daljnjem tekstu: Zakon), u smislu dostave godišnjeg financijskog izvještaja Državnom uredu za reviziju i Državnom izbornom povjerenstvu Republike Hrvatske u roku od 60 dana od dana isteka izvještajnog razdoblja.

U navedenom Prijedlogu je predloženo da sukladno odredbi članka 41. stavka 4. Zakona, Odluku o obustavi isplate sredstava za redovito godišnje financiranje iz državnog proračuna, donese Odbor za Ustav, Poslovnik i politički sustav Hrvatskoga sabora. Također, navedeno je kako sukladno odredbi članka 41. stavka 3. Zakona obustava traje do dostave godišnjeg financijskog izvještaja, a iznos isplate se umanjuje razmjerno vremenskom razdoblju zakašnjenja dostave.

S time u vezi, Državno izborno povjerenstvo Republike Hrvatske navelo je da Bošnjačka demokratska stranka Hrvatske nije dostavila godišnji financijski izvještaj do 9. svibnja 2014. Nadalje, Socijaldemokratska partija Hrvatske je dostavila godišnji financijski izvještaj 14. ožujka 2014., što je jedanaest (11) dana kasnije od propisanog roka, Vladimir Bilek, Hrvatska narodna stranka – liberalni demokrati, je dostavio godišnji financijski izvještaj 18. ožujka 2014., što je petnaest (15) dana kasnije od propisanog roka, Veljko Kajtazi, nezavisni zastupnik, je dostavio godišnji financijski izvještaj 17. ožujka 2014., što je četrnaest (14) dana kasnije od propisanog roka i Furio Radin, nezavisni zastupnik, je dostavio godišnji financijski izvještaj 21. ožujka 2014., što je osamnaest (18) dana kasnije od propisanog roka.

Državno izborno povjerenstvo Republike Hrvatske naknadno je, 15. svibnja 2014., (klasa: 402-10/14-02/05, urbroj: 507/20-14-2), obavijestilo ovaj Odbor kako je Bošnjačka demokratska stranka Hrvatske dostavila Državnom izbornom povjerenstvu Republike Hrvatske godišnji financijski izvještaj 12. svibnja 2014., što je sedamdeset (70) dana od propisanog roka.

Slijedom navedenog, a sukladno odredbi članka 41. stavka 4. Zakona, ovaj Odbor donio je predmetnu Odluku.

UPUTA O PRAVNOM LIJEKU

Protiv ove odluke nije dopuštena žalba, ali se u roku od 30 dana od dana dostave ove Odluke može podnijeti tužba nadležnom upravnom sudu.

Klasa: 400-06/14-02/19

Urbroj: 6521-1-14-01

Zagreb, 28. svibnja 2014.

Predsjednik

Odbora za Ustav, Poslovnik i politički sustav

Peđa Grbin, v. r.

Odluka, NN 68/2014-1292